张耒
寄曼叔求酒
青衫畿丞顽不羞，三十持板拜督邮。
归来无物与消愁，典衣沽酒寒无裘。
囊空酒贵不可得，缩手愁坐凝双眸。
秋风破屋冷飕飕，夜长不眠吟掉头。
岂无邻家酒可偷，简书缚汝如穷囚。
淮阳冬醪滑胜油，唇焦不饮已经秋。
汲公直声闻九州，小子昔也从公游。
悯怜憔悴赐颜色，时丐余酌濡其喉。
军厨嵯峨糟作丘，万瓮沸响玉蚁浮。
辙鱼所愿斗水游，不敢多取烦阳侯。
玉瓶未至涎已流，想见潋滟浮金瓯。
歌成缄书还自咻，一醉犹须越境谋。